ٹوئٹر نے سیاسی رہنماؤں اور صحافیوں کے اکاؤنٹس کی سیکیورٹی بڑھا دی
ٹوئٹر کے مطابق امریکی صدارتی انتخابات سے قبل اہم شخصیات کے اکاؤنٹس کی زیادہ بہتر نگرانی کی جائے گی تاکہ کسی بھی قسم کی مشکوک کارروائی کو روکا جا سکے۔
ویب ڈیسک — ٹوئٹر نے جمعرات کو جاری ایک بیان میں کہا ہے کہ امریکی صدارتی انتخابات سے قبل اہمیت کے حامل اکاؤنٹس کی زیادہ بہتر طریقے سے نگرانی کی جائے گی۔ ٹوئٹر کی سیفٹی ٹیم نے ایک بلاگ میں لکھا کہ حفاظتی انتظامات کرنا ہیکنگ کی روک تھام کے لیے اہم اقدام ہے۔ ٹوئٹر کا مؤقف ہے کہ امریکہ کے صدارتی انتخابات کے دوران ہائی پروفائل اکاؤنٹس کی سیکیورٹی پر توجہ دی جا رہی ہے تاکہ کسی بھی قسم کے مشکوک عمل کی نگرانی کی جا سکے اور ان اکاؤنٹس کو ہیکرز سے بچایا جا سکے۔ جن اکاؤنٹس کی سیکیورٹی بڑھائی گئی ہے ان میں امریکی سیاسی رہنماؤں، سیاسی جماعتوں، امیدواروں، صدارتی مہم چلانے والے اداروں اور انتخابات کی کوریج کرنے والے صحافیوں کے اکاؤنٹس شامل ہیں۔ ان سب اکاؤنٹس کو مشکل پاسورڈز رکھنا ہوں گے اور اگر پاسورڈ تبدیل کرنا ہو تو اس کے لیے ای میل یا فون نمبر کے ذریعے تصدیق ضروری ہو گی۔ ٹوئٹر نے اہم شخصیات کو مشورہ دیا ہے کہ وہ 'دو سطحی تصدیق' کا سسٹم آن کریں تاکہ اکاؤنٹ تک رسائی کی صورت میں یہ تصدیق کی جائے کہ حقیقی اکاؤنٹ ہولڈر ہی اپنے اکاؤنٹ تک رسائی چاہتا ہے۔ واضح رہے کہ جولائی میں ہیکرز نے امریکی صدارتی انتخابات کے لیے ڈیموکرٹیک امیدوار جو بائیڈن اور سابق امریکی صدر براک اوباما سمیت درجنوں ہائی پروفائل اکاؤنٹس کو ہیک کر لیا تھا۔ مذکورہ اکاؤنٹس کی ہیکنگ میں ٹوئٹر کے چند ملازمین کو دھوکے سے استعمال کیا گیا تھا جنہوں نے اپنی معلومات ہیکرز کو دی تھیں۔ ٹوئٹر کے مطابق اس حملے میں ملازمین کو ارسال کیے گئے پیغامات کے ذریعے دھوکہ دیا گیا تھا۔ اس حملے کے بعد ٹوئٹر کی سیکیورٹی پر خدشات ظاہر کیے گئے تھے۔ نومبر میں امریکی صدارتی انتخابات سے پہلے ٹوئٹر سمیت دیگر سوشل میڈیا پلیٹ فارمز پر دباؤ ہے کہ وہ جھوٹی اور غلط معلومات کو پھیلنے سے بھی روکیں۔